परन्‍तु‍ पतनशील पूँजीवाद ने स्‍वयं का अस्तित्व सुनि‍‍‍श्चित बनाने के लिए जो सर्वाधिक प्रभावशाली तरीका विकसित किया है, वह है मज़दूर वर्ग को अतीत से विरासत में मिले संघर्ष और संगठन के उन सभी रूपों को योजनाबद्ध तरीक से अपने में मिला लेना, जिन्‍हें ऐतिहासिक दौर के बदलाव ने निरर्थक और खतरनाक बना दिया है। ट्रेड यूनियनी, संसदीय तथा गठजोड़ के सभी दावपेंच जो पिछली सदी में मज़दूर वर्ग के लिए उपयोगी भी थे और सार्थक भी, अब उसके संघर्ष को छिन्‍न-भिन्‍न करने के तरीके बन गये हैं। वे प्रतिक्रांति के मुख्‍य ‍हथियार बनते हैं। उसकी सभी हारें ‘‘जीतों’’ के रूप में पेश किये जाने के फल स्‍वरूप, मज़दूर वर्ग उसको ज्ञात सर्वाधिक भयंकर प्रतिक्रांति में डूब गया था। नि:संदेह, सर्वहारा की लामबंदी और उत्‍साहभंजन, दोनों के लिए मौलिक अस्‍त्र धोखे भरी यह मिथ रही है कि इन्‍कलाब ने रूस में वास्‍तव में एक ‘समाजवादी राज्‍य’ को जन्‍म दिया जो अब सर्वहारा का गढ़ है, जबकि वह रूस की राष्‍ट्रीयकृत पूँजी के रक्षक के सिवा कुछ भी नहीं। 1917 की अक्‍तूबर क्रांति ने सारी दुनियाँ के सर्वहारा में बहुत बड़ी आशा को प्रदीप्‍त किया। बाद में, मज़दूरों को अपने संघर्ष अब तक ‘‘समाजवादी पितृभूमि’’ बन चुके राज्य की बिना शर्त रक्षा के अधीनस्‍थ करने को कहा गया। पूँजीवादी विचारधारा ने इस ‘‘समाजवादी पितृदेश’’ का मज़दूर विरोधी चरित्र समझने लगे लोगों में यह विचार भरने को अपना काम बनाया कि क्रांति का अंत वैसे ही हो सकता है जैसे रूस में हुआ – यानी एक नये शोषक उत्‍पीड़क समाज के पुन: प्रकट होने में। 1920 के दशक की अपनी हारों, पर और भी अधिक अपने विभाजनों द्वारा अस्‍तव्‍यस्‍त, मज़दूर वर्ग व्‍यवस्‍था के 1930 के दशक के आम संकट का फिर हमले पर जाने के लिए फायदा न उठा सका। वह दो खेमों के द्वन्‍द्ध में फंस गया : एक तरफ थे वे जो अक्‍तूबर क्रांति द्वारा चौंधियाये रहे, जो अध:पतन और गद्दारी की प्रक्रिया को उन आरंभिक घटनाओं से अलग नहीं कर सके, जिनका उन्‍होंने समर्थन किया था। दूसरी तरफ थे वे सब जो क्रांति में पूर्णत: आशा खो चुके थे। स्‍वयं अपना आक्रमण आरंभ करने में असमर्थ, मज़दूर वर्ग को हाथ-पैर बाँध कर दूसरी साम्राज्यवादी जंग में धकेल दिया गया। पहले विश्‍वयुद्ध के विपरीत, दूसरे विश्‍वयुद्ध ने मज़दूर वर्ग को क्रांतिकारी तरीके से उठ खड़ा होने के साधन उपलब्‍ध नहीं कराये। इसकी बजाय उसे ‘‘प्रतिरोध’’ ‘‘फासीवाद विरोध’’, उपनिवेशी तथा राष्‍ट्रीय ‘मुक्ति’ आन्‍दोलनों की महान जीतों के पीछे लामबंद कर दिया।